
	XI skyrius.  Pavyzdinės sąskaitų formos

ŽALIŲJŲ ATLIEKŲ (LAPŲ, ŠAKŲ) SURINKIMO IR IŠVEŽIMO PASLAUGOS
TECHNINĖ SPECIFIKACIJA

1. Pirkimo objektas – Marijampolės savivaldybės žaliųjų atliekų (lapų, šakų, žolės) surinkimo ir išvežimo paslaugos iš viešųjų erdvių (bendro naudojimo teritorijų – parkų, skverų, teritorijų prie gatvių, kapinių, konteinerių aikštelių ir kitų Perkančiosios organizacijos nurodytų teritorijų) bei surinktų žaliųjų atliekų pristatymas į Žaliųjų atliekų kompostavimo aikštelę arba kitą teisės aktų nustatyta tvarka tokias atliekas priimančią ir tvarkančią vietą.
2. Paslaugos apima:
2.1. žaliųjų atliekų surinkimą:
2.1.1. iš didmaišių;
2.1.2. iš krūvų, naudojant mechanizuotą surinkimo / siurbimo techniką;
2.1.3. iš krūvų, kraunant mechanizmu su manipuliatoriumi;
2.1.4. žaliųjų atliekų, sukrautų į maišus, surinkimą;
2.2. surinktų žaliųjų atliekų pakrovimą, išvežimą ir sutvarkymą / perdavimą teisę tvarkyti tokias atliekas turinčiam atliekų tvarkytojui;
2.3. mechanizuotą lapų sugrėbimą (surinkimą) nuo žaliųjų plotų, jų pakrovimą, išvežimą ir sutvarkymą;
2.4. medžių lapų grėbimą rankiniu būdu ir teritorijos sutvarkymą pagal Perkančiosios organizacijos užsakymus, surinktų lapų pakrovimą, išvežimą ir sutvarkymą.
Paslaugos turi būti teikiamos laikantis galiojančių Lietuvos Respublikos teisės aktų, darbuotojų saugos ir sveikatos, aplinkosaugos bei eismo saugumo reikalavimų.
3. Atliekų tvarkytojas turi būti registruotas Atliekų tvarkytojų valstybės registre kaip turintis teisę surinkti ir vežti biologiškai suyrančias atliekas. 
Taip pat atliekų tvarkytojas turi naudotis Vieninga gaminių, pakuočių ir atliekų apskaitos informacine sistema (toliau – GPAIS) ir vykdyti atliekų tvarkymo apskaitą bei teikti apskaitos ataskaitas Atliekų susidarymo ir tvarkymo apskaitos ir ataskaitų teikimo per Vieningą gaminių, pakuočių ir atliekų apskaitos informacinės sistemos taisyklėse, patvirtintose Aplinkos apsaugos agentūros direktoriaus ir Aplinkos apsaugos departamento prie aplinkos ministerijos direktoriaus 2026 m. birželio 25 d. įsakymu Nr. AV-120/AD1-203 „Dėl Atliekų susidarymo ir tvarkymo apskaitos ir ataskaitų teikimo per vieningą gaminių, pakuočių ir atliekų apskaitos informacinę sistemą taisyklių patvirtinimo“, nustatyta tvarka.
4. Žaliųjų atliekų sutvarkymas:
4.1. nulaužtos šakos, lapai ir žolė turi būti išvežami į Žaliųjų atliekų kompostavimo aikštelę arba kitą teisės aktų nustatyta tvarka tokias atliekas priimančią ir tvarkančią vietą.
4.2. paslaugų teikėjas privalo užtikrinti, kad surinktos žaliosios atliekos būtų sutvarkytos teisės aktų nustatyta tvarka.
4.3. griežtai draudžiama surinktas žaliąsias atliekas mesti, pilti ar kitaip šalinti į komunalinių atliekų tvarkymui skirtus atliekų konteinerius, šiukšlių urnas ar kitus tam neskirtus atliekų surinkimo įrenginius.
4.4. paslaugų teikėjas privalo užtikrinti, kad surinktos žaliosios atliekos nebūtų maišomos su kitomis atliekų rūšimis.
5. Užsakymų teikimo tvarka:
5.1. Paslaugų teikėjas paslaugas pradeda teikti tik gavęs Perkančiosios organizacijos užsakymą.
5.2. Užsakymas gali būti pateikiamas elektroniniu paštu arba trumpąja tekstine žinute (Messenger, WhatsApp).
5.3. Užsakyme nurodoma:
5.3.1. paslaugos pavadinimas;
5.3.2. paslaugos mato vienetas;
5.3.3. paslaugos apimtis;
5.3.4. paslaugos atlikimo vieta ar teritorija;
5.3.5. paslaugos teikimo pradžios terminas, jeigu jis skiriasi nuo užsakymo pateikimo momento;
5.3.6. paslaugos atlikimo pabaigos terminas;
5.3.7. kita informacija, būtina tinkamam paslaugos atlikimui.
5.4. Kai užsakymas pateikiamas trumpąja tekstine žinute, gali būti pateikiama tik teritorijos su atliekų vieta fotofiksacija.
5.5. Užsakymas laikomas gautu nuo jo išsiuntimo Paslaugų teikėjo nurodytu elektroninio pašto adresu arba trumpąja žinute per Messenger ar WhatsApp momento.
5.6. Paslaugų teikėjas privalo užtikrinti galimybę gauti Perkančiosios organizacijos užsakymus visą parą.
5.7. Paslaugų teikėjas, teikdamas paslaugas, privalo laikytis užsakyme nurodytų sąlygų, vietos, apimties ir terminų.
6. Paslaugų atlikimo terminai:
6.1. žaliųjų atliekų (lapų, šakų, žolės) surinkimo ir išvežimo paslaugos, kai atliekos yra didmaišiuose, maišuose arba šakos sukrautos į krūvas, turi būti atliktos ne vėliau kaip per 3 darbo dienas nuo užsakymo gavimo.
6.2. kai pateikiamas užsakymas lapų surinkimui iš krūvų, paslauga turi būti atlikta ne vėliau kaip per 24 valandas nuo užsakymo gavimo.
6.3. kiti užsakymai turi būti įvykdyti per juose nurodytą terminą.
6.4. užsakyme gali būti nustatytas vėlesnis paslaugos teikimo pradžios ir / arba pabaigos terminas.
6.5. paslaugos atlikimo terminas laikomas įvykdytu, kai užsakymas yra visiškai įvykdytas, surinktos žaliosios atliekos išvežtos ir teritorija sutvarkyta.
7. Paslaugų teikėjas turi padaryti kiekvieno aptarnaujamo taško nuotrauką (kai žaliųjų atliekų surinkimas vykdomas su didmaišiais, iš krūvų) su datos, laiko ir adreso žyme ant pačios nuotraukos, kad būtų įmanoma įvertinti surenkamų atliekų kiekį. Nuotraukos Savivaldybės atstovui kartu su savaitine ataskaita pateikiama pagal Savivaldybės atstovo pareikalavimą, kai kyla ginčai, kur ir koks kiekis žaliųjų atliekų buvo surinktas. Į ataskaitą įtraukiamas ir surinktų atliekų kiekis, sugrėbus medžių lapus mechanizuotai ar rankiniu būdu. Mėnesio darbų priėmimo-perdavimo aktai turi būti pateikti iki sekančio mėnesio 3 dienos.
8. Paslaugų kiekiai:
8.1. sutarties vykdymo metu išvežamų žaliųjų atliekų kiekiai priklauso nuo faktinių Perkančiosios organizacijos užsakymų;
8.2. Perkančioji organizacija negarantuoja konkretaus paslaugų kiekio, jeigu pirkimo dokumentuose nenustatyta kitaip;
8.3. atsiskaitymas vykdomas tik už faktiškai suteiktas, užsakytas ir Perkančiosios organizacijos priimtas paslaugas.
9. Atliekų kiekio nustatymas ir atsiskaitymas:
9.1. atliekų kiekis nustatomas pagal faktiškai surinktą ir išvežtą žaliųjų atliekų kiekį bei pirkimo dokumentuose nustatytus mato vienetus;
9.2. paslaugų teikėjas privalo pateikti atliekų pristatymą ir/arba sutvarkymą patvirtinančius dokumentus;
9.3. atliekų sutvarkymą patvirtinančiais dokumentais gali būti laikomi atliekų priėmimo dokumentai, svėrimo dokumentai, atliekų perdavimo dokumentai ar kiti dokumentai, patvirtinantys atliekų pristatymą teisę jas priimti ir tvarkyti turinčiam atliekų tvarkytojui;
9.4. Paslaugų teikėjas negali reikalauti papildomo apmokėjimo už žaliųjų atliekų pakrovimą, transportavimą, priėmimą, perdavimą atliekų tvarkytojui ar sutvarkymą.
10. Paslaugų teikėjui už atliktas paslaugas, kurios nebuvo užsakytos, nemokama.
11. Į Paslaugos kainą įskaičiuojamos visos paslaugai suteikti būtinos išlaidos ir veiksmai, nepriklausomai nuo jų atlikimo trukmės, įskaitant:
11.1. darbuotojų atvykimą į Savivaldybės nurodytą vietą;
11.2. transporto priemonių ir mechanizmų atvykimą bei naudojimą;
11.3. šakų ir žaliųjų atliekų surinkimą nuo teritorijos;
11.4. atliekų sutvarkymą ir sukėlimą į vieną pakrovimo vietą;
11.5. atliekų pakrovimą rankiniu būdu ir (ar) mechanizmais;
11.6. šakų ir žaliųjų atliekų transportavimą iš surinkimo vietos;
11.7. atliekų iškrovimą jų priėmimo ir (ar) tvarkymo vietoje;
11.8. atliekų perdavimą teisėtam atliekų tvarkytojui;
11.9. transporto priemonės vairuotojo ir kitų darbuotojų darbo laiką;
11.10. kuro, transporto priemonių, mechanizmų ir įrangos naudojimo išlaidas;
11.11. maršruto tarp kelių Savivaldybės nurodytų atliekų surinkimo vietų planavimą ir vykdymą;
11.12. teritorijos sutvarkymą po atliekų surinkimo ir pakrovimo;
11.13. smulkių šakų, lapų ir kitų su surenkamomis žaliosiomis atliekomis susijusių likučių surinkimą, esančių atliekų surinkimo vietoje;
11.14. fotofiksaciją prieš atliekų surinkimą ir po teritorijos sutvarkymo;
11.15. visus kitus veiksmus ir sąnaudas, kurie yra būtini tinkamai ir visiškai suteikti paslaugą.
Už šioje paslaugoje nurodytus veiksmus papildomai neskaičiuojamas darbuotojų darbo laikas, transporto priemonės darbo laikas, atvykimo mokestis, kilometražas, kuro sąnaudos, pakrovimo ar iškrovimo mokestis, jeigu tokios sąnaudos jau įtrauktos į nustatytą paslaugos įkainį.
Paslauga laikoma suteikta tik tada, kai Savivaldybės nurodytoje vietoje atliekos yra visiškai surinktos ir išvežtos, o teritorija po darbų sutvarkyta.
12. Teritorijų pasikeitimai:
12.1. Pasikeitus prižiūrimų teritorijų plotams ar kitoms aplinkybėms, turinčioms įtakos paslaugų teikimui, Perkančioji organizacija apie tai informuoja Paslaugų teikėją ir, esant poreikiui, pateikia atitinkamą užsakymą.
12.2. Paslaugų teikėjas privalo atsižvelgti į pasikeitusią teritorijų būklę ir vykdyti Perkančiosios organizacijos užsakymus pagal faktinį poreikį.
13. Žaliosios dangos ir kitos infrastruktūros apsauga:
13.1. Paslaugų teikėjas, vykdydamas paslaugas, privalo imtis visų būtinų priemonių, kad nebūtų pažeista veja, želdiniai, šaligatviai, kelio danga, bortai, mažoji architektūra, kapinių infrastruktūra ir kitas turtas.
13.2. Jeigu dėl Paslaugų teikėjo ar jo pasitelktų asmenų veiksmų padaroma žala vejai ar kitai infrastruktūrai, Paslaugų teikėjas privalo savo lėšomis atkurti pažeistą objektą į iki žalos padarymo buvusią būklę arba atlyginti Perkančiosios organizacijos patirtas pagrįstas žalos pašalinimo išlaidas.
13.3. Transporto priemonių ir mechanizmų judėjimas turi būti organizuojamas taip, kad būtų kuo mažiau pažeidžiama veja ir kita infrastruktūra.
14. Transporto priemonės su manipuliatoriumi:
14.1. Paslaugų teikėjas turi turėti krovininę transporto priemonę su manipuliatoriumi, tinkamą žaliųjų atliekų, esančių krūvose, pakrovimui ir transportavimui.
14.2. Transporto priemonė turi būti techniškai tvarkinga ir atitikti jai taikomus teisės aktų reikalavimus.
14.3. Transporto priemonėje turi būti įrengta veikianti geografinės pozicionavimo sistemos (GPS) įranga, atitinkanti šios techninės specifikacijos 16 punkto reikalavimus.
15. Transporto priemonės žaliųjų atliekų surinkimui:
15.1. Paslaugų teikimui Paslaugų teikėjas turi turėti ne mažiau kaip vieną transporto priemonę, tinkamą žaliųjų atliekų surinkimui ir transportavimui bendro naudojimo teritorijose – parkuose, skveruose ir kitose Perkančiosios organizacijos nurodytose teritorijose bei transporto priemonę lapų siurbimui iš krūvų;
15.2. Transporto priemonė turi būti techniškai tvarkinga, pritaikyta numatomoms paslaugoms atlikti ir atitikti jai taikomus teisės aktų reikalavimus;
15.3. Transporto priemonėje turi būti įrengta veikianti geografinės pozicionavimo sistemos (GPS) įranga.
16. GPS sistema ir transporto priemonių stebėjimas:
16.1. Paslaugų teikėjas paslaugoms teikti naudoja transporto priemones, kuriose įrengta veikianti geografinės pozicionavimo sistemos (GPS) įranga;
16.2. GPS sistema turi sudaryti Perkančiajai organizacijai galimybę realiuoju laiku stebėti paslaugas teikiančios transporto priemonės buvimo vietą ir judėjimo maršrutą;
16.3. Perkančiajai organizacijai turi būti suteikta galimybė naudotis Paslaugų teikėjo GPS sistema / platforma tiek, kiek būtina patikrinti transporto priemonių, vykdančių žaliųjų atliekų surinkimo ir išvežimo paslaugas, buvimo vietą, judėjimo maršrutą ir paslaugų vykdymą;
16.4. GPS sistemoje turi būti įmanoma peržiūrėti ne tik transporto priemonės esamą buvimo vietą, bet ir ankstesnio laikotarpio judėjimo maršrutą;
16.5. Paslaugų teikėjas privalo užtikrinti GPS sistemos veikimą visą paslaugų teikimo laikotarpį;
16.6. Atsiradus GPS sistemos sutrikimui, Paslaugų teikėjas privalo nedelsdamas informuoti Perkančiąją organizaciją ir imtis priemonių sutrikimui pašalinti.
17. Darbuotojų sauga ir saugus eismas:
17.1. Vykdydamas darbus Paslaugų teikėjas privalo užtikrinti darbuotojų, kitų asmenų ir aplinkos saugą;
17.2. Paslaugų teikėjo darbuotojai darbų atlikimo metu turi dėvėti darbui tinkamus ir teisės aktų reikalavimus atitinkančius darbo drabužius bei asmenines apsaugos priemones;
17.3. Darbuotojai, atliekantys darbus važiuojamosios dalies, gatvių ar kitose padidintos rizikos vietose, turi būti aprūpinti šviesą atspindinčiais drabužiais, liemenėmis ar kitomis teisės aktų reikalavimus atitinkančiomis saugos priemonėmis;
17.4. Paslaugų teikėjo naudojamos transporto priemonės ir mechanizmai turi būti techniškai tvarkingi ir turėti teisės aktų nustatytas eismo saugumui užtikrinti reikalingas priemones;
17.5. Darbų atlikimo vietose Paslaugų teikėjas privalo užtikrinti saugaus eismo sąlygas, tinkamai pažymėti darbų vietą ir imtis kitų būtinų eismo saugumo priemonių;
17.6. Paslaugų teikėjas atsako už darbuotojų saugos ir sveikatos, priešgaisrinės saugos, aplinkosaugos ir eismo saugumo reikalavimų laikymąsi vykdant paslaugas.

	Eil. Nr.
	Paslaugos pavadinimas
	Matavimo vnt.
	Orientacinės apimtys per 36 mėn.
	Įkainis
(be PVM), Eur už vieną vnt.
	Suma (be PVM), Eur 
	Suma (su PVM), Eur

	1.
	Žaliųjų atliekų (lapų, šakų) išvežimas ir šalinimas iš bendro naudojimo teritorijų 
	t
	5000
	
	
	

	2.
	Mechanizuotas lapų grėbimas (surinkimas) nuo žaliųjų plotų, išvežimas ir šalinimas 
	100 m2
	8000
	
	
	

	3.
	Medžių lapų grėbimas (rankiniu būdu) ir sutvarkymas pagal Savivaldybės administracijos raštišką užsakymus, jų išvežimas ir šalinimas 
	100 m2
	300
	
	
	



